google/wiki40b huggingface dataset:
Julia Wolfe

Biografija

Kompozitorė turi du brolius – brolį dvynį ir vyresnį brolį. Paauglystėje mokėsi groti pianinu, tačiau rimtai muzika susidomėjo studijų metu Mičigano universitete, kur baigė muzikos ir teatro bakalauro studijas. Keliaudama į Niujorką ji susipažino ir tapo draugais su kompozicijos studentais Maiklu Gordonu ir Deividu Langu. Šie paskatino kompozitorę mokslus toliau tęsti Jeilio universitete, kur mokėsi patys. 1984 m. patekusi į Jeilo universitetą pirmiausia studijavo pas Martiną Bresniką (Martin Bresnick). Tais pačiais metais susituokė su Maiklu Gordonu. 1986 m., apsigynusi magistro laipsnį ji kartu su M. Gordonu ir D. Langu įkūrė „Bang on a Can Marathon“ grupę. Tai įvyko 1987 m.
Dž. Volf 1992 m., gavo Fulbright stipendiją, kuri suteikė galimybę išvažiuoti į Amsterdamą. 2012 m., kompozitorė apsigynė kompozicijos daktaro laipsnį Prinstono universitete. Nuo 2009 m., ji buvo muzikos kompozicijos profesorė Niujorko universitete Steinhardt mokykloje. Taip pat septynerius metus buvo vizituojanti profesorė Manheteno muzikos mokykloje. 2015 metais apdovanota Pulicerio premija (muzikos bare). 2016 metais rugsėjo mėnesį kompozitorė buvo pakviesta į MacArthur Fellow programą.

Bang on a Can

Džiulija Volf yra viena iš „Bang on a Can“ įkūrėjų (greta Maiklo Gordono ir Deivido Lango), o taip pat ir vadybininkė. Grupė labiausiai išgarsėjo savo „Maratono“ koncertais, kuomet koncertuose skambėdavo daugybė muzikos trunkančios begales valandų, o klausytojai galėdavo jaustis laisvais – ateiti ir išeiti kada panorėję. „Maratono“ koncertų dvidešimtmečio proga „Bang on a Can“ pristatė 26 valandas nepertraukiamos muzikos koncertą Pasaulio Finansų Centro Žiemos sode Niujorke. 1992 m., „Bang on a Can“ įkūrė kamerinį ansamblį „Bang on a Can All Stars“.
Kompozitorės kūryboje ryški ir popkultūros įtaka. Svariausiai tai išryškėja kūriniuose parašytuose „Bang on a Can" ansambliui. Tai ir kūrinys „Lick", paremtas funk muzikos motyvais. Šis kūrinys tapo savotišku manifestu kitiems popkultūros poveikį jaučiantiems kompozitoriams. Kūrinys „My Lips From Speaking" (šešiems fortepijonams) įkvėptas Arethos Franklin dainos „Think" pradžioje pasirodančiais ritminiais motyvais.
Akys už sienos

Turinys

Pagyvenęs, prie vežimėlio prikaustytas rašytojas Ivanas, sau įkvėpimo ieško šnipinėdamas jauną nuomininką Arturą, gyvenantį jo paties namuose. Manydamas, kad šis gali turėti paslapčių, Ivanas priverčia savo dukterį Olgą suartėti su Arturu, kad išsiaiškintų kuo daugiau apie jį. Deja, tai, kas Ivanui tėra žaidimas, tik dar labiau sujaukia ir taip nestabilią jaunuolio psichiką…
Visos Rusijos Steigiamasis susirinkimas

Visos Rusijos Steigiamasis susirinkimas (rus. Всероссийское учредительное собрание) – demokratiniuose rinkimuose išrinktas susirinkimas, turėjęs nustatyti Rusijos santvarką po Vasario revoliucijos ir vykęs 1918 m. sausio 5 (18)-sausio 6 (19) d.

Istorija

Rusijoje supratimą „Steigiamasis susirinkimas“ įvedė narodnikai.
1917 m. kovo pabaigoje Petrogrado Tarybos Vykdomasis Komitetas sudarė komisiją Steigiamojo susirinkimo organizavimui. Gegužę ypatingajame pasitarime pradėtas ruošti rinkimų projektas (komisijoje dalyvavo visų didžiausių politinių partijų atstovai). Tik 1917 m. liepą, kai pribrendo rimta vyriausybės krizė, Laikinoji vyriausybė paskyrė rinkimų datą – 1917 m. rugsėjo 17 (30) d. Rugpjūtį pradėjo veikti Visos Rusijos komisija rinkimų reikalams.
Sušaukti Steigiamąjį susirinkimą buvo nuspręsta rugsėjo 30 (spalio 13) d. Po to Laikinoji vyriausybė paskelbė naujus rinkimų ir sušaukimo terminus – 1917 m. lapkričio 12 (25) d. ir lapkričio 28 (gruodžio 11) d. atitinkamai. Balsavimas vyko pagal 1917 m. rugsėjo partijų sąrašus. Petrograde balsavo daugiau kaip 70 procentų, o Maskvoje apie 70 procentų. Didžiuosiuose miestuose rinkimų procedūrų pažeidimų nebuvo pastebėta. Rinkimų rezultatai: eserai – 58,5 proc., bolševikai – 25 proc., menševikai – 2,6 proc., kadetai – 4,7 proc., kitų partijų atstovai - 9,2 proc.
Rusijos steigiamasis susirinkimas prasidėjo 1918 m. sausio 5 (18) d. Taurijos rūmuose Peterburge. Dalyvavo 410 deputatų iš 715 išrinktų. Susirinkimas atmetė Jakovo Sverdlovo pristatytus bolševikų vado Vladimiro Lenino bei II Visos Rusijos tarybų suvažiavimo dekretus, ir tada bolševikai paliko susirinkimą, galutinai suardydami kvorumą bei apšaudė susirinkimą palaikiusią taikią demonstraciją. Peterburgo ČK vadas Moisiejus Urickis uždraudė demonstracijas prie Taurijos rūmų. Demokratijos šalininkai kitą dieną vėl surengė demonstraciją, kuri buvo apšaudyta iš kulkosvaidžių – žuvo 21 žmogus ir šimtai buvo sužeisti.
Sausio 6 (19) d. vakare bolševikų CK paskelbė, kad uždaro susirinkimą, o tą pačią dieną III Visos Rusijos Tarybų suvažiavimas jį panaikino. Sausio 9 (22) d. Maskvoje buvo apšaudyta ir išvaikyta Steigiamąjį susirinkimą palaikiusi demonstracija. Žuvo 50 ir buvo sužeista daugiau nei 200 žmonių.
Herpetologija

Herpetologija (gr., herpeton = šliaužiantis daiktas) – zoologijos šaka, tirianti šaltakraujus sausumos stuburinius - varliagyvius ir roplius.
Herpetologija tiria varliagyvių ir roplių sandarą (morfologiją ir anatomiją), fiziologiją, gyvenimo būdą ir elgseną (etologiją), vystymąsi ir paveldėjimą (embriologiją ir genetiką).

Praktinė herpetologijos reikšmė

Svarbūs ir naudingi varliagyvių ir roplių ekologinės reikšmės tyrimai, ypač todėl, kad varliagyviai labai jautrūs aplinkos pokyčiams ir gerai atspindi aplinkos būklę.
Kai kurių varliagyvių ir roplių nuodai panaudojami medicinoje. Pavyzdžiui, kai kurių gyvačių nuodai naudojami kaip antikoaguliantai insulto ir širdies smūgio aukas.
Naujasis Baltijos šokis

Naujasis Baltijos šokis – Lietuvos šokio informacijos centro ir „Vilniaus festivalių“ rengiamas tarptautinis šiuolaikinio šokio festivalis, didžiausias šiuolaikinio šokio renginys Baltijos šalyse. Kasmet Lietuvos visuomenei suteikia galimybę pažinti šalies ir pasaulines šokio tendencijas. Pagrindiniai festivalio tikslai – supažindinti Lietuvos žiūrovus su šiuolaikinio šokio procesu, vykstančiu Lietuvoje ir užsienyje, parodyti jo raidos tendencijas, taip pat inspiruoti Lietuvos choreografus naujiems ieškojimams.

Dalyviai

Festivalyje dalyvauja Baltijos jūros regiono šalių – Lietuvos, Latvijos, Estijos, Rusijos, Lenkijos, Vokietijos, Šiaurės kraštų – trupės. Kasmet atvyksta ir keletas trupių iš tolimesnių kraštų – Didžiosios Britanijos, Prancūzijos, Kanados, Italijos, Izraelio, Senegalo, Kazachstano, Šveicarijos, Italijos, Ispanijos, Belgijos.
2014 metais dalyvavo Lietuvos ir dar 13 valstybių šokėjai.

Istorija

Per 13 metų „Naujasis Baltijos šokis" pristatė 170 trupių ir choreografų iš 25 šalių. Dalyvavo „La La La Human Steps“ (Kanada), „Cullbergballet“ (Švedija), „Aterballetto“ (Italija), „Kibbutz šiuolaikinio šokio trupė“ (Izraelis), „Random Dance Company“ (Jungtinė Karalystė), „Russell Maliphant Dance Company“ (Jungtinė Karalystė), „Ballet de Lorraine“ (Prancūzija), „Tero Saarinen Dance Company“ (Suomija); pristatyta 90 lietuvių trupių ir choreografų spektaklių ir kompozicijų.
AEG C.VI

AEG C.VI buvo dviviečio žvalgybinio biplano prototipas.
Gilbert Keith Chesterton

Gilbert Keith Chesterton (1874 m. gegužės 29 d., Kensingtonas, Londonas – 1936 m. birželio 14 d. Bykonsfildas, Bakingamšyras) – anglų rašytojas, žurnalistas, mąstytojas, katalikų apologetas.
Nuo dvylikos metų penketą metų ėjo į Londono šv. Pauliaus mokyklą. Vėliau mokėsi dailės mokykloje.
Per Antrąjį anglų-būrų karą palaikė būrų pusę. Per Bendruomenių rūmų rinkimus yra agitavęs už Liberalų partijos kandidatus.
1900 m. Čestertonas išleido pirmąją rimtą knygą – poezijos rinkinį „The wild Knight“, kuris, būdamas komerciškai nesėkmingas, susilaukė teigiamų kritikų atsiliepimų.
Čestertonas nuo anglų-būrų karo rašė šeštadieninius straipsnius laikraštyje „Daily News“, kurį tuo metu perpirko palaikantys būrų pusę.
1900 m. birželį Čestertonas vedė Frances Blogg.
Čestertonas buvo pakrikštytas kaip anglikonas, bet šeima laikėsi Unitarų tikėjimo. Vėliau jis tapo skeptiku. Veikiamas žmonos tapo anglikonu. 1922 m. Čestertonas tapo kataliku. Dar iki tol jis gynė katalikų tikėjimą knygose kaip „Ortodoksija“.
Raudondvario herbas

Aprašas

Sidabriniame lauke ant žalios papėdės stovi raudona pilis baltais langais ir durimis, sudaryta iš bokšto heraldinėje dešinėje ir namo šlaitiniu stogu kairėje.
Statinys vaizduoja Raudondvario pilį.

Istorija

Herbas patvirtintas 2007 m. vasario 22 d. Prezidento dekretu Nr. 1K-893. Etalono autorius – Rolandas Rimkūnas.
Georgenburgas

Georgenburgas arba Jurgenburgas (vok. Georgenburg, Jürgenburg – 1343–1403 m. Vokiečių ordino pilis, stovėjusi ant Nemuno kranto prie dab. Jurbarko.

Istorija

Pilį pastatydino didysis Vokiečių ordino magistras Liudolfas Kenigas. 1381 m. žvalgyti Georgenburgo apylinkių Lietuvos didysis kunigaikštis Kęstutis pasiuntė sūnų Vytautą, o pats 1382 m. balandžio mėn. Nemunu laivais priplaukė iki Georgenburgo ir iš bombardų apšaudė pilį. Komtūras Johanas fon Meldingenas sudegino papilį, bet pilį, tris dienas lietuvių puolamą, apgynė.
1384 m. liepos 9 d. Vytautas, grįždamas iš Prūsijos, kur buvo pabėgęs pas kryžiuočius, netikėtai apgaule užėmė ir sudegino Georgenburgą, į nelaisvę paėmė vicekomtūrą Dytrichą von Grūstę ir 10 Vokiečių ordino riterių. 1387 m. kryžiuočiai pilį atstatė. 1390 m. vėl pas juos pasitraukusiam Vytautui buvo patikėtos Georgenburgo ir kitos Panemunės pilys, jį rėmę žemaičiai gavo teisę per Georgenburgą, Ragainę ir Klaipėdą vykti prekiauti į Prūsiją.
1392 m. Georgenburge Vytautas priglaudė savo sąjungininkus Joną Alšėniškį, Jurgį Narimantaitį ir kitus kunigaikščius, kuriuos įkaitais buvo davęs Vokiečių ordinui. 1392 m. Vytautas pilį paliko ir grįžo į Lietuvą. Iki 1398 m. pilyje kaip įkaitas buvo laikomas iš Marienburgo pilies perkeltas Vytauto brolis Žygimantas Kęstutaitis. 1403 m. Lietuvos didžiojo kunigaikščio Vytauto kariuomenė Georgenburgą vėl sugriovė, pilis nebuvo atstatyta.
Tūbausių I senosios kapinės

Kapinės

Įrengtos aukštumos pakraštyje, kurį iš vakarų juosia Akmenos slėnis, o šiaurėje – griova, kuria seniau tekėjo bevardis upokšnis.
Kapinės netaisyklingo, šiaurės vakarų–pietryčių kryptimi nežymiai ištęsto ovalo plano, 25 m ilgio ir 20 m pločio, apjuostos palaidų akmenų pylimu, kurio perimetras – 104 m, aukštis – iki 0,7 m, plotis – 1–1,2 m. Šiaurės rytinėje pylimo dalyje paliktas 1,5 m pločio įėjimas.
Paviršius nelygus, banguotas, nuolaidėja į šiaurę, link griovos. Laidojimo žymių nesimato. Pietrytinėje dalyje stovi medinė, stačiakampė stačiasienė, vienkamarė koplytėlė su Švč. Mergelės Marijos skulptūra (registrinis objektas 20221). Pakraščiuose palei pylimą auga lapuočiai medžiai.  
Teritorijos plotas – 575 kv. metrai.
Kapinės patenka į priešistorinės gyvenvientės (12267) šiaurės vakarinį pakraštį. 2,2 km į šiaurės rytus-šiaurę yra antrosios senosios kapinės.

Istorija

Kapinės vadinamos Markapiais, Maro kapais, Senovės kapais. Įrengtos XVI a. dirbamos kaimo žemės pakraštyje. Veikė iki XVIII a. pabaigos, laidoti Tūbausių kaimo gyventojai.
Jas uždarius, nuo XIX a. iki XX a. 2 dešimtmečio pabaigos retsykiais be kunigo buvo laidojami nekrikštyti mirę kūdikiai, savižudžiai, skenduoliai, užkrečiamų ligų epidemijų aukos.
Mirusiems atminti nuo seno stovėjo koplytėlė (1913 m. atnaujino Antanas Rimkus), stogastulpis, trys monumentalūs kryžiai. Prie koplytėlės per Gegužines pamaldas kaimo gyventojai rinkdavosi pasimelsti už mirusiuosius, giedojo Visų Šventųjų litaniją.
1936 m. žvalgė Kretingos muziejus, 1959 m. – Juozas Mickevičius (Kretingos kraštotyros muziejus),  1982 m. – Mokslinė metodinė kultūros paminklų apsaugos taryba (ekspedicijos vadovas Romas Olišauskas), 1993 m. – Julius Kanarskas (Kretingos muziejus), 1995 m. – Loreta Kazlavickienė, Jadvyga Verksnienė (Kultūros paveldo centras), 2013 m. – Arūnas Strazdas (Kultūros paveldo centras). 
1972–1984 m. registruotos vietinės reikšmės archeologijos paminklų sąraše (eilės Nr. AV-527), 1998 m. – nekilnojamųjų kultūros vertybių registro laidojimo vietų sąraše (registro kodas L841), 2005 m. pripažintos valstybės saugomu kultūros paveldo objektu.
Imma Be

Vaizdo klipas

Vaizdo klipas buvo filmuotas 2010 m. sausio 13 d. Klipe taip pat pasirodė dainininkė ir šokėja Fergie, avinti Louboutino batus ir važiuojanti BMW S1000RR motociklu.

Pasisekimas topuose

Nors daina buvo išleista tik JAV, tačiau ne tik pajėgė debiutuoti Bilboard Hot 100 tope 50-oje pozicijoje, tačiau pakliuvo ir į kitų šalių topus. Australijoje dar neišleistas singlas pasiekė 73-ąją vietą. O Kanados tope Canadian Hot 100 – 47 pozicija.
Ekonominė santvarka

Ekonominė santvarka – ekonominė visuomenės sąranga, kuria remiantis, organizuojama bei vyksta ekonominis visuomenės, kitos organizacijos (pvz., valstybės) gyvenimas.
Ekonominė santvarka susiklosto vystantis pačiai visuomenei; dirbtinis bei radikalus naujos sąrangos įvedimas, nepaisant jau egzistuojančių tradicijų gali apsunkinti ekonominį gyvenimą ir netgi privesti prie ekonominės krizės.
Mirtis

Mirtis – kiekvieno organizmo fizinės būties galutinė fazė. Organizme vykstant gyvybinės veiklos procesams, ląstelės nuolat žūva, tačiau jų vietą pakeičia naujos (plačiau žr. mitozė). Mirtis ištinka, kai sutrinka darni organizmo arba organizmo ir aplinkos apykaita. Mirties priežastys gali būti: progresuojantys senėjimo pakitimai, patologiniai procesai (įvairios ligos), gyvybę nutraukiantys įvairūs aplinkos veiksniai (pvz., savižudybė, avarija, nelaimingas atsitikimas, nužudymas).

Mirties priežastys

Skurdžiose šalyse dažniausia mirties priežastis yra infekcinės ligos (maliarija, AIDS, tuberkuliozė ir kt.) bei badas. Išsivysčiusiose šalyse žmonės įprastai miršta dėl kraujotakos ligų, rečiau dėl vėžio, virškinimo ir kvėpavimo sistemos sutrikimų. Išorinės mirties priežastys (autoavarijos, žmogžudystės, savižudybės, nelaimingi atsitikimai ir kt.) sudaro palyginti nedidelę dalį mirčių.

Mirtis kultūroje

Praktiškai visose pasaulio tautose mirtis pažymima kaip ypatingas reiškinys. Su mirusiojo kūnu atliekamos tam tikros apeigos (pvz., šermenys), atliekamas kūno panaikinimo iš gyvųjų pasaulio ritualas (laidotuvės, kremacija, mumifikacija). Tiesa, šie ritualai labai priklauso nuo mirusiojo – valdovų, didvyrių, įžymybių, religinių lyderių pagerbimas paprastai būna itin ritualizuotas, pompastiškas, o štai su priešų, nusikaltėlių, savižudžių kūnais neretai elgtasi nepagarbiai (pvz., galvų medžiojimas).
Daugelyje kultūrų egzistuoja dievybės, mitinės figūros, simbolizuojančios, atnešančios mirtį. Vakarų kultūroje tokie simboliai yra giltinė, mirties angelas. Mitologijose sutinkami įvairūs dievai – Hadas, Veliona, Achpučas, Kali ir kt.
Tikima, kad kūnui mirus žmogaus siela patenka į pomirtinį gyvenimą. Kita teorija teigia, kad po mirties žmogaus sąmonė tiesiog išnyksta, prasideda „amžinoji užmarštis“.
Naudingas idiotas

Naudingas idiotas yra viešasis asmuo, kuriuo pasinaudojama propagandos tikslais, jam pačiam to nesuvokiant. Sąvokos autorystė paprastai priskiriama Leninui, nors tai nėra įrodyta. Leninas ir Stalinas esą taip vadino Vakarų pasaulio inteligentus, besižavėjusius Sovietų Rusija. Pavyzdžiui, rašytojas Bernardas Shaw, atvykęs į SSRS, patikėjo šios šalies politikos pranašumu ir, grįžęs į Didžiąją Britaniją, šlovino stalinizmo valstybę, kurioje tuo metu šimtai tūkstančių buvo persekiojami ir baudžiami mirties bausme.
Pirmasis tikrai žinomas asmuo 1941 m. panaudojęs šį išsireiškimą buvo sovietų literatūros kritikas Vasilijus Bazanovas. Jis taip apibūdino Nikolajaus Leskovo požiūrį į nihilistų vaidmenį 1863 m. sukilimo atžvilgiu. Nihilistai sukilusiems lenkams esą buvo "tik naudingi idiotai".
„Naudingo idioto“ sąvoka plačiau imta vartoti po II pasaulinio karo, apibūdinant Sovietų sąjungos propagandai paveikius politikos, meno, žurnalistikos asmenis, kurie viešai reikšdavo simpatijas SSRS politikai. Ši sąvoka pasitelkiama ir šiais laikais apibūdinant Rusijos propagandos paveikus Vakarų veikėjus.
Užpalių Šv. Nikolajaus Stebukladario cerkvė

Istorija

Erdvi cerkvė Užpaliuose pastatyta rusų kolonistams, kurie buvo apgyvendinti vietoje ištremtų 1863 m. sukilimo dalyvių. Vilniaus generalgubernatorius Michailas Muravjovas skyrė lėšas statyboms.
I pasaulinio karo metu pastatas nukentėjo, pamaldos nutrauktos, 1920 m. atnaujintos. 1937 m. buvo 475 parapijiečiai. 1944 m. pastatas apgriautas. 1945 m. liko apie 200 parapijiečių, pati parapija įregistruota 1947 metais. Nors 1948 m. vasarą Utenos vykdomojo komiteto nutarimu parapija panaikinta, o cerkvė paversta žirnių sandėliu, bet gruodį cerkvė grąžinta tikintiesiems.
Patrick Ewing

NBA statistika

1999 m. Ewing tapo dešimtu žaidėju NBA istorijoje, kuris įmetė 22 000 taškų ir atkovojo 10 000 kamuolių.
Ewing per 1183 rungtynes pelnė 24 815 taškų, vidut. 21 tšk, atkovojo 9,8 ir blokavo 2,45 kamuolius.
Shanghai Daily

„Shanghai Daily“ (kin. 上海 日报, pinyin: Shànghǎi Rìbào) – dienraštis anglų kalba, leidžiamas Šanchajuje, Kinijoje. Pirmasis leidimas išėjo 1999 m. spalio mėn. Laikraščio savininkas – „Shanghai United Media Group“. Tai vienintelis angliškas laikraštis, leidžiamas septynias dienas per savaitę žemyninėje Kinijoje.
Pagrindinę laikraščio skaitytojų auditoriją sudaro Šanchajuje gyvenantys emigrantai, atvykstantys užsieniečiai, daugiausia užsienio investuotojai ir turistai bei vietiniai darbuotojai, mokantys anglų kalbą. Laikraštį taip pat skaito daugelis Kinijos studentų, norėdami patobulinti savo anglų kalbą.
Laikraščio straipsniuose skaitytojams pateikiamos Šanchajaus naujienos ir aktualijos vyriausybės politikos, ekonomikos ir visuomenės bei kultūros, pramogų ir sporto temomis.
Markas Natansonas

Biografija

Gimė 1851 m. sausio 6 d. Švenčionyse, pasiturinčio pirklio šeimoje. 1868-1871 m. studijavo Sankt Peterburgo medicinos-chirurgijos akademijoje, tačiau buvo pašalintas. Vėliau studijavo žemdirbystės institute. 1871-1872 m. už politinę veiklą kalintas Petropavlovsko tvirtovėje, vėliau išsiųstas į Archangelsko guberniją, priėmė pravoslavų tikėjimą, kad galėtų vesti rusę. 1904 m. emigravo į Šveicariją, kur suartėjo su eserais, vėliau gyveno Suomijoje, tvarkė socialistų-revoliucionierių (eserų) partijos finansus, po 1917 m. Spalio revoliucijos Petrograde derėjosi su bolševikais dėl valdžios. 1918 m. išstojo iš eserų partijos, organizavo naują partiją, vėl bandė suartėti su bolševikais, bet įtempta veikla pakirto sveikatą, išvyko gydytis į užsienį, tačiau mirė 1919 m. liepos 29 d. Berne.
Prievadas

Informatikoje prievadas, portas yra sąsaja, įgalinanti kompiuterį sąveikauti su kitais kompiuteriais arba išoriniais įrenginiais (pvz., klaviatūra, monitoriumi, internetine vaizdo kamera, kolonėlėmis). Fizinio sluoksnio požiūriu, tai specializuotas tam tikros įrangos lizdas, į kurį jungiami kištukai ir laidai. Elektroniniu požiūriu keletas laidininkų, esančių ties prievado ir laidų jungtimi, leidžia sklisti signalams tarp sujungtų įrenginių.
Gedimino kalno funikulierius

Istorija

2003 m. pradėjo veikti valstybės įmonės Vilniaus pilių direkcija įrengtas keltuvas. Keltuvas pagyvino turistų srautus – jų vis daugiau aplanko šią istorinę Lietuvos sostinės vietą. Skaičiuojama, kad per vienerius metus Gedimino pilyje apsilanko daugiau kaip 150 tūkst. žmonių.
Čiripo

Čiripo (isp. Cerro Chirripó) – aukščiausia Kosta Rikos viršukalnė. Iškilusi Talamankos Kordiljeroje, San Chosės, Limono ir Kartago provincijų sandūroje, Čiripo nacionaliniame parke. Aukštis 3820 m. Kalną dengia drėgnieji tropiniai miškai ir paramų pievos, kuriose gausu endeminės augalijos ir gyvūnijos.
Čiripo kalnas taip pat įeina į La Amistado tarptautinį parką, įtrauktą į UNESCO pasaulio paveldo sąrašą.
Gruntas

Gruntų klasifikacija

Gruntai skirstomi į uolinius ir neuolinius. Uoliniai gruntai yra įvairios kilmės uolienos (granitas, dolomitas, klintys ir kt.). Prie neuolinių gruntų priskiriami ga­baliniai gruntai (nesucemen­tuotos uolienų nuolaužos), smėlis, molis. Smėliniai ir moliniai gruntai vadinami dispersiniais, jie daug silpnesni už uolinius, susidaro iš masyvių uolienų, vykstant su­dėtingiems dūlėjimo ir kitiems procesams.
Dirbtiniai gruntai dar vadinami technogeniniais (supiltieji gruntai, taip pat natūralūs, ku­rių savybės dirbtinai pakeistos, pvz., sutankinant). Natūralūs gruntai yra nesuardytos sandaros, nepakitusio drėgnumo, masės ir tūrio. Gruntai turi įvairią struktūrą, kuri priklauso nuo mineralinių dalelių didumo ir formos, tarpusavio sąveikos. Ją lemia susiklostymo geologinės sąlygos. Gruntų savybės gali būti nustatomos tiriant mėginius laboratorijose arba natūraliomis slūgsojimo sąlygomis (pvz., smeigiant metalinius strypus).

Naudojimas

Gruntai statybų srityje dažniausiai atlieka pagrindų vaidmenį, nes ant jų projektuojami ir įrengiami pamatai įvairios paskirties statiniams. Turint geologinius gruntų tyrimų rezultatus, nustatomos gruntų atsparumo skaičiuojamųjų rodiklių reikšmės, sudaromas optimaliausias ekonominiu požiūriu statinio projektas.
Žovkvos Šv. Lauryno bažnyčia

Žovkvos Šv. Lauryno bažnyčia – Romos katalikų kolegiatas, stovintis Vakarų Ukrainoje: Lvovo sities Žovkvos rajono administraciniame centre (Žovkvoje). Ukrainos Romos katalikų bažnyčios Lvovo vyskupijos dekanato centras. Žymių ATR valstybės ir karinių veikėjų panteonas, dar vadinamas ir „mažuoju Vaveliu“. Bažnyčios pastatas, taip pat ir šalia stovinti varpinė, yra įtraukti į Architektūros paminklų nacionalinį registrą.

Eksterjero fragmentai

Bažnyčios pastatas plane yra lotyniško kryžiaus formos, vidus vienanavis su kvadratiniais transepto šonais ir trikampe presbiterija. Tarp transepto šonų ir prebiterijos patalpinta zakristija (pietuose) ir saugykla (šiaurėje). Įdomus pastato frizas su sakraliniams pastatams retos tematikos bareljefais, primenančiais apie fundatoriaus kovą už katalikybę. Įėjimo į bažnyčią duris puošia vienas gražiausių visoje buvusios ATR teritorijoje vėlyvojo renesanso epochos portalas. Jame iškaltos evangelistų figūros, kiek žemiau – Šv. Petras ir Šv. Povilas, taip pat Šv. Laurynas ir Šv. Stanislovas. Pačiame viršuje – Dievo Tėvo atvaizdas. Transepto šiaurinėje pusėje patalpinta Švč. Mergelės Marijos koplyčia, pietinėje – Švč. Trejybės koplyčia. Transepto ir navos sankirtoje iškilęs kupolas. Laiptai po zakristija veda į laidojimo kriptas. 
Prie bažnyčios stovi kiek pasvirusi vėlyvojo renesanso stiliaus varpinė (XVII a. I pusė), anksčiau tarnavusi gynybiniu bokštu (apie tai primena šaudymo angos apatiniuose tarpsniuose).
Kolba

Kolba (vok. Kolben) – indas (paprastai stiklinis), naudojamas chemijos laboratorijose. Jos būna įvairių formų: apvalios plokščiadugnės ar kūgio pavidalo. Gaminamos dažniausiai iš stiklo, tačiau pasitaiko ir iš kvarco ar plastmasės, rečiau - metalo. Talpinamas kiekis būna nuo 50 ml iki 50000 ml (50 litrų).

Kolbos naudojimas

Plonasienės stiklinės kolbos neatsargiai naudojamos lengvai dūžta. Jų negalima statyti ant nešvaraus stalo, ypač jeigu ant jo yra smėlio. Mažytė smiltelė gali įrėžti indo sienelę, ir tada kaitinamas jis suskyla. Įkaitintos kolbos negalima dėti ant šalto paviršiaus, geriausia laikyti ant asbesto lapo arba ant asbestuoto tinklelio. Tirpalams, sausoms medžiagoms laikyti ir kitiems reikalams naudojami storasieniai stikliniai indai. Storasieniame inde nieko negalima kaitinti, negalima pilti į jį karšto skysčio.
Antanas Žilys-Žaibas

Biografija

Antanas Žilys buvo mobilizuotas į Lietuvos kariuomenę, kurioje iki 1940 m. tarnavo aviacijos leitenantu. Baigė aviacijos karo mokyklą. Pirmosios sovietinės okupacijos pradžioje 1940 m. vasarą kartu su visa aviacijos eskadrile buvo perkeltas į Ukmergės Pivonijos aerodromą, kur tarnavo iki 1941 m. birželio mėnesio.
1941 m. prisidėjo prie Birželio sukilimo. 1944 m. liepą tapo partizanu, buvo Juozo Krikštaponio vadovaujamo Lietuvos laisvės armijos 2-ojo rajono, po to Vyčio apygardos partizanų junginio kovotojas. Slapyvardis – Žaibas. Po 1945 m. sausio 5 d. kautynių Juodgirio miške, žuvus partizanų būrio vadui, buvo paskirtas Vyčio apygardos Briedžio rinktinės Žaibo būrio vadu.
Žaibo partizanų būrys aktyviai veikė Traupio, Taujėnų ir Raguvos valsčiuose. 1946 m. kovo 26 d. būrio kovotojai surengė operaciją, kurios metu Alukėnuose sušaudė 5 Raguvos stribus, suėmė Raguvos valsčiaus milicijos viršininką Leoną Žilinską, kurį ištardę nušovė. 1948 m. nušovė Kavarsko milicijos viršininką Piotrą Daračiovą.
Žuvo nušautas iš pasalų 1949 m. gegužės 15 d. stovykloje prie Dumblių kaimo. Slapta palaidotas Šilų kapinėse, kur Lietuvos Atgimimo metais pastatytas paminklinis kryžius ir įkomponuotas šeimos kape.